ΚΑΝΟΝΙΣΜΟΣ (ΕΚ) αριθ. 1469/94 ΤΗΣ ΕΠΙΤΡΟΠΗΣ της 27ης Ιουνίου 1994 για την τροποποίηση του κανονισμού (ΕΟΚ) αριθ. 1164/89 για τις λεπτομέρειες εφαρμογής σχετικά με την ενίσχυση για το κλωστικό λινάρι και την κάνναβη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1308/70 του Συμβουλίου της 29ης Ιουνίου 1970 για την κοινή οργάνωση της αγοράς στον τομέα του λιναριού και της κάνναβης (1), όπως τροποποιήθηκε τελευταία από τον κανονισμό (ΕΟΚ) αριθ. 1557/93 (2), και ιδίως το άρθρο 4 παράγραφος 5,

Εκτιμώντας:

ότι, στο άρθρο 4 στοιχείο α) του κανονισμού (ΕΟΚ) αριθ. 1164/89 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2095/93 (4), προβλέπεται, κυρίως, ότι η ενίσχυση χορηγείται μόνο για τις εκτάσεις στις οποίες έχει γίνει συγκομιδή, υπό τον όρο ότι έχουν πραγματοποιηθεί οι συνήθεις καλλιεργητικές εργασίες- ότι, για να εξασφαλιστεί η ομαλή λειτουργία του καθεστώτος ενίσχυσης, θα πρέπει, αφενός μεν, να διευρινισθεί τι νοείται με τον όρο "συγκομιδή" και, αφετέρου, να ληφθούν υπόψη μόνον οι καλλιεργητικές εργασίες που αποσκοπούν στην αξιοποίηση του συνόλου σχεδόν του καλλιεργουμένου προϊόντος-

ότι, δυνάμει του άρθρου 4 παράγραφος 2 τρίτο εδάφιο του κανονισμού (ΕΟΚ) αριθ. 1308/70, το ποσόν της ενίσχυσης για το λινάρι διαφοροποιείται με τη χρήση συντελεστών που ορίζονται αφενός μεν για τον ακατέργαστο, μουσκευμένο λίνο και, αφετέρου, για τους λοιπούς λίνους- ότι είναι απαραίτητο να μπορεί να γίνεται η διάρκριση των δύο αυτών μεθόδων καλλιέργειας- ότι ο σκοπός αυτός δύναται να επιτευχθεί προβλέποντας ότι ο αιτών θα διευκρινίζει στην αίτηση για ενίσχυση τον τρόπο καλλιέργειας που έχει επιλέξει- ότι, για να περιοριστεί το ενδεχόμενο καταχρηστικών αιτήσεων, θα πρέπει, αφενός μεν, να διευκολύνεται ο έλεγχος των αιτήσεων αυτών και, αφετέρου, να επιβάλλονται κυρώσεις στους συναλλασσόμενους που υποβάλλουν αντικανονικές αιτήσεις για ενίσχυση-

ότι ο κανονισμός (ΕΟΚ) αριθ. 1164/89 περιέχει στο παράρτημα Α πίνακα των ποικιλιών λίνου που προορίζονται κυρίως για την παραγωγή ινών, για να γίνεται διάκριση ανάμεσα στις ποικιλίες αυτές και εκείνες του μη κλωστικού λίνου- ότι, μετά τη χρησιμοποίηση νέων ποικιλιών λίνου που προορίζονται κυρίως για την παραγωγή ινών, θα πρέπει να συμπληρωθεί το εν λόγω παράρτημα- ότι, επιπλέον, για να αποφευχθεί χρησιμοποίηση ποικιλιών που δεν περιλαμβάνονται πλέον στον κοινό κατάλογο των γεωργικών ειδών, θα πρέπει να διαγραφούν από το παράρτημα Α οι ποικιλίες αυτές, αρχής γενομένης από την επόμενη περίοδο σποράς-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λίνου και Κάνναβης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1164/89 τροποποιείται ως εξής:

1. Στο άρθρο 4 στοιχείο α) προστίθεται το ακόλουθο κείμενο:

"Θεωρείται ότι έχει πραγματοποιηθεί η συγκομιδή στις εκτάσεις αυτές εφόσον έχουν γίνει ορισμένες καλλιεργητικές εργασίες:

- μετά το σχηματισμό της σπερμοθήκης,

- με στόχο να τεθεί τέλος στον κύκλο βλάστησης του φυτού και

- να αξιοποιηθεί ο μίσχος δίχως, ενδεχομένως, την σπερμοθήκη.

Η αξιολόγηση που αναφέρεται στην τρίτη περίπτωση θεωρείται ότι έχει επιδιωχθεί έαν το φυτό έχει εκριζωθεί ή κοπεί με δρεπάνι το πολύ 10 cm από το έδαφος για το λίνο και 20 cm για την κάνναβη.

Σε περίπτωση χορτοκοπής:

- οι εκτάσεις πρέπει να διατηρούνται σε κατάσταση τέτοια ώστε να είναι δυνατόν να ελεγχθεί ότι πληρούται ο όρος που αναφέρεται στο προηγούμενο εδάφιο, κατά τις 20 ημέρες που ακολουθούν την ημερομηνία υποβολής της αίτησης για ενίσχυση ή της αίτησης για έλεγχο- κατά παρέκκλιση από αυτή τη διάταξη, τα κράτη μέλη λαμβάνουν, για την περίοδο 1994/95, τα απαραίτητα μέτρα για τον έλεγχο, μετά τη συγκομιδή, της τήρησης του εν λόγω όρου,

- τα κράτη μέλη μπορούν να λάβουν υπόψη τους τους ειδικούς όρους συγκομιδής."

2. Το άρθρο 8 παράγραφος 2 αντικαθίσταται από το ακόλουθο κείμενο:

"2. Η αίτηση ενίσχυσης περιλαμβάνει τουλάχιστον:

- το επώνυμο, τα ονόματα και τη διεύθυνση του αιτούντος,

- τη δήλωση των εκτάσεων στις οποίες θα γίνει η συγκομιδή σε εκτάρια και άρια και τον αριθμό κτηματολογίου των εκτάσεων αυτών ή ένα άλλο αναγνωρισμένο ως ισοδύναμο στοιχείο από τον επιφορτισμένο με τον έλεγχο οργανισμό διευκρινίζοντας, για τον λίνο, το τμήμα του ακατέργαστου, μουσκευμένου λίνου και το τμήμα άλλου από αυτόν λίνου, καθώς και εάν έχει εκριζωθεί ή εάν είναι κατεργασμένος,

- τον τόπο εναποθήκευσης του αναφερομένου προϊόντος, χωριστά ενδεχομένως για τους σπόρους, ή σε περίπτωση που πωλήθηκε ή παραδόθηκε, το επώνυμο, τα ονόματα και τη διεύθυνση του αγοραστή."

3. Το άρθρο 8 παράγραφος 5 αντικαθίσταται από το ακόλουθο κείμενο:

"5. Εάν ο έλεγχος που προβλέπεται από το άρθρο 5 του κανονισμού (ΕΟΚ) αριθ. 619/71 δείξει ότι:

α) για την κάνναβη και τον λίνο, χωρίς να γίνεται διάκριση ανάμεσα στο τμήμα του ακατέργαστου, μουσκευμένου λίνου και το τμήμα άλλου λίνου, η έκταση για την οποία ζητείται η ενίσχυση διαφέρει από εκείνη που διαπιστώθηκε κατά τον έλεγχο, το ποσό της ενίσχυσης υπολογίζεται με βάση την ακόλουθη έκταση:

- όταν η διαπιστωθείσα έκταση είναι μεγαλύτερη από εκείνην που αναφέρει η αίτηση για ενίσχυση, λαμβάνεται υπόψη η διαπιστωθείσα έκταση,

- όταν η διαπιστωθείσα έκταση είναι μικρότερη από εκείνην που αναφέρει η αίτηση για ενίσχυση, λαμβάνεται υπόψη η διαπιστωθείσα έκταση αφαιρουμένης της διαφοράς των δύο εκτάσεων. Ωστόσο, η αίτηση ενίσχυσης απορρίπτεται εφόσον η εν λόγω διαφορά είναι κατά 25 % ανώτερη της διαπιστωθείσας έκτασης ή εφόσον μειώθηκαν οι εκτάσεις τις οποίες αναφέρει ο δηλών στις δηλώσεις ή αιτήσεις του, στη διάρκεια της ίδιας ή της προηγούμενης περιόδου εμπορίας, σύμφωνα με το άρθρο 7 ή την παρούσα παράγραφο.

Στην περίπτωση κατά την οποία εφαρμόζεται η δεύτερη περίπτωση για τις εκτάσεις λίνου, η μείωση αφορά, καταρχήν, τις καλλιεργούμενες με λίνο άλλον από τον ακατέργαστο, μουσκευμένο λίνο εκτάσεις-

β) στην περίπτωση που μία έκταση που καλλιεργείται με ακατέργαστο, μουσκευμένο λίνο δηλώνεται στην αίτηση για ενίσχυση ως καλλιεργούμενη με λίνο άλλον από τον ακατέργαστο, μουσκευμένο λίνο, το συνολικό ποσόν της χορηγούμενης ενίσχυσης μειώνεται, αφού ληφθούν ενδεχομένως υπόψη οι διατάξεις του στοιχείου α), κατά ποσόν ίσον προς το 15 % της ενίσχυσης και αυτό ισχύει για κάθε εκτάριο ή μέρος εκταρίου λίνου ακατέργαστου, μουσκευμένου που λανθασμένα δηλώθηκε ως έκταση καλλιεργούμενη με άλλο λίνο.

Στην περίπτωση κατά την οποία οι ανακριβείς δηλώσεις που αναφέρονται στα στοιχεία α) και β) θεωρούνται αιτιολογημένες από το ενδιαφερόμενο κράτος μέλος, δεν επιβάλλεται καμία κύρωση.

Οι διατάξεις της παραγράφου αυτής εφαρμόζονται με την επιφύλαξη των κυρώσεων που ενδεχομένως προβλέπει η εθνική νομοθεσία.

Τα κράτη μέλη ενημερώνουν την Επιτροπή για τα μέτρα που έλαβαν κατ' εφαρμογή της παρούσας παραγράφου."

4. Το παράρτημα Α αντικαθίσταται από το ακόλουθο κείμενο:

"ΠΑΡΑΡΤΗΜΑ Α

Πίνακας των ποικιλιών λίνου που προορίζονται κυρίως για την παραγωγή ινών

Argos

Ariane

Astella (1)

Belinka

Berber (1)

Bertelin

Elise

Escalina

Evelin

Fanny (1)

Hera (1)

Hermes

Laura Lidia (1)

Marina

Mira (1)

Nanda (1)

Natasja

Nike

Nynke

Opaline

Regina

Saskia

Silva

Thalassa (1)

Viking

(1) Να διαγραφούν για τις περιόδους εμπορίας 1995/96 και επόμενες."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται για τα προϊόντα των οποίων η συγκομιδή πραγματοποιείται από το 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 146 της 4. 7. 1970, σ. 1.

(2) ΕΕ αριθ. L 154 της 25. 6. 1993, σ. 26.

(3) ΕΕ αριθ. L 121 της 29. 4. 1989, σ. 4.

(4) ΕΕ αριθ. L 190 της 30. 7. 1993, σ. 25.